Leerders eers in Junie terug skool toeAngie Motshekga, minister van basiese onderwys, gedurende Dinsdagaand se funksie. (Foto: Elaine Krige/Maroela Media) Angie Motshekga, minister van basiese onderwys, het Donderdag aangekondig dat die eerste groep leerders eers in Junie vanjaar sal kan teruggaan skool toe. Dit sal departementele beamptes en skoolpersoneel genoeg tyd gee om al die veiligheid- en gesondheidsmaatreëls te tref om die verspreiding van Covid-19 in skole te verhoed, voordat leerders terugkeer. Volgens Motshekga het die ministeriële komitee wat verantwoordelik is vir die bestuur van die Covid-19-pandemie Donderdag goedgekeur dat sekere beamptes van die departement van onderwys Maandag 6 Mei terugkeer kantoor toe om die situasie te evalueer en die nodige toerusting aan te koop ten einde te verseker dat skole behoorlik toegerus en veilig is om leerders in te neem. Op 11 Mei sal skole se bestuurspanne mag terugkeer en die res van die personeel op 18 Mei om die skool gereed te kry vir leerders se terugkeer. Net gr. 12 en gr. 7 leerders sal op 1 Junie mag terugkeer skool toe. Datums vir die terugkeer van leerders in ander grade is nog nie gefinaliseer nie. “Hierdie besluite is geneem om die 2020- akademiese jaar te beskerm, maar ook om te verseker dat skole nie bydra tot die verspreiding van Covid-19 nie. As net een graad op ŉ slag terugkeer skool toe het hulle die hele skool vir hulself en kan sosiale afstande behoorlik gehandhaaf word,” het Motshekga gesê. Matrikulante aan die Hoërskool Menlopark skryf hul matriekeksamen. (Foto: Facebook) Sy het ook gesê dat die hereksamen vir matrikulante wat Junie sou plaasvind, nou by die November-matriekeksamen bygewerk sal word. Daar is egter steeds nie uitsluitsel oor die Junie- en September-skoolvakansies of wanneer die skool vir die jaar sal sluit nie. Die amptelike hersiene skoolkalender sal in die Staatskoerant gepubliseer word sodra dit gefinaliseer is. Voorsiening sal ook gemaak word vir leerders wat uit ander provinsies of buurlande skool toe moet reis. “Ons besef daar was die afgelope tyd baie angstigheid oor wanneer skole heropen, maar ons kan nie bekostig om oorhaastig besluite te neem wat 13 miljoen kinders se lewens in gevaar stel nie,” het Motshekga gesê. Motshekga het die versekering gegee dat leerders nie toegelaat sal word om terug te keer skool toe voordat skole nie die nodige maatreëls getref het om die verspreiding van Covid-19 te verhoed nie. Veiligheidsmaatreëls behels die volgende: Argieffoto ter illustrasie (Foto: Unsplash) Volgens Motshekga het haar departement alles in hul vermoë gedoen om leermateriaal die afgelope maand aan leerders beskikbaar te stel. Dit sluit in die uitsaai van kurrikulum-inhoud op radio- en televisiestasies. Leermateriaal is ook op die departement se webtuiste beskikbaar gestel. “Ten spyte hiervan is ons in kennis gestel dat die meerderheid leerders nie toegang tot hierdie inhoud gehad het nie en dat die inhoud self slegs 20% van die impak gehad het wat dit in die klaskamer sou hê. Dit is dus noodsaaklik dat ons voortgaan met kontakonderrig,” sê Motshekga. Motshekga het ouers verder aangeraai om skoolfonds te betaal indien hul kinders in skole is wat skoolfonds hef. “Die wanbetaling van skoolfonds plaas bykomende druk op skole wat onderwysers moet betaal wat deur die beheerliggaam aangestel is. Ouers moet dus so ver moontlik voortgaan om skoolfonds te betaal.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.